Document ID: 32017R1130

Reference:
30.6.2017
SK
Úradný vestník Európskej únie
L 169/1
NARIADENIE EURÓPSKEHO PARLAMENTU A RADY (EÚ) 2017/1130
zo 14. júna 2017,
ktoré definuje charakteristické vlastnosti rybárskych plavidiel
(prepracované znenie)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 43 ods. 2,
so zreteľom na návrh Európskej komisie,
po postúpení návrhu legislatívneho aktu národným parlamentom,
so zreteľom na stanovisko Európskeho hospodárskeho a sociálneho výboru (1),
konajúc v súlade s riadnym legislatívnym postupom (2),
keďže:
(1)
Nariadenie Rady (EHS) č. 2930/86 (3) bolo podstatným spôsobom zmenené (4). Pri príležitosti ďalších zmien je z dôvodu prehľadnosti vhodné uvedené nariadenie prepracovať.
(2)
V rámci spoločnej rybárskej politiky sa vyskytujú odkazy na charakteristické vlastnosti rybárskych plavidiel, ako je dĺžka, šírka, tonáž, dátum uvedenia do prevádzky a výkon motora.
(3)
Je nevyhnutné, aby sa používali rovnaké pravidlá na určovanie charakteristických vlastností rybárskych plavidiel s cieľom zjednotiť podmienky na vykonávanie tejto činnosti v rámci Únie. Tieto pravidlá by mali byť v súlade s normami spoločnej rybárskej politiky.
(4)
Definície stanovené v tomto nariadení by sa mali zakladať na iniciatívach, ktoré už vyvinuli odborne zamerané medzinárodné organizácie.
(5)
Preto by sa mal brať ohľad na Dohovor OSN o rybolove a ochrane biologických zdrojov na otvorenom mori, podpísaný 29. apríla 1958 v Ženeve, na Medzinárodný dohovor o meraní tonáže lodí, podpísaný 23. júna 1969 v Londýne (ďalej len „dohovor z roku 1969“) a na Medzinárodný dohovor z Torremolinosu o bezpečnosti rybárskych plavidiel z 2. apríla 1977.
(6)
Pre rybárske plavidlá s celkovou dĺžkou menej ako 15 metrov je metodológia, stanovená v prílohe I dohovoru z roku 1969, v určitých prípadoch nevhodná. Preto je pre tieto plavidlá vhodná jednoduchšia definícia hrubej tonáže.
(7)
Medzinárodná organizácia pre normalizáciu (ISO) vypracovala technické normy pre spaľovacie motory, ktoré sa v členských štátoch bežne uplatňujú.
(8)
S cieľom prispôsobiť odkaz na príslušnú medzinárodnú normu ISO, ktorou sa stanovujú požiadavky určovania trvalého výkonu motora technickému pokroku, by sa mala na Komisiu delegovať právomoc prijímať akty v súlade s článkom 290 Zmluvy o fungovaní Európskej únie, pokiaľ ide o prijímanie potrebných zmien odkazujúcich na príslušnú medzinárodnú normu ISO. Je osobitne dôležité, aby Komisia počas prípravných prác uskutočnila príslušné konzultácie, a to aj na úrovni expertov a aby tieto konzultácie vykonávala v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva (5). Predovšetkým, v záujme rovnakého zastúpenia pri príprave delegovaných aktov, sa všetky dokumenty doručujú Európskemu parlamentu a Rade v rovnakom čase ako odborníkom z členských štátov, a odborníci Európskeho parlamentu a Rady majú systematicky prístup na zasadnutia expertných skupín Komisie, ktoré sa zaoberajú prípravou delegovaných aktov,
PRIJALI TOTO NARIADENIE:
Článok 1
Všeobecné ustanovenie
Definície charakteristických vlastností rybárskych plavidiel stanovené v tomto nariadení sa vzťahujú na všetky predpisy Únie týkajúce sa rybolovu.
Článok 2
Dĺžka
1.   Dĺžka plavidla je celková dĺžka plavidla, ktorá sa definuje ako priama vzdialenosť medzi najprednejším bodom čela a najzadnejším bodom kormy plavidla.
Na účely tejto definície:
a)
čelo plavidla zahŕňa vodotesnú konštrukciu trupu, čelovú nadstavbu, čeleň a prednú štítnicu, ak je ňou plavidlo vybavené, ale nie kotvové výložníky a ochranné zábradlie;
b)
korma plavidla zahŕňa vodotesnú konštrukciu trupu, lodné zrkadlo, kormovú nadstavbu, rampu pre vlečnú sieť, štítnicu, ale nie ochranné zábradlie, slepé rahná, propulzné zariadenie, kormidlá a kormidlový stroj a potápačské rebríky a plošiny.
Celková dĺžka sa meria v metroch s presnosťou na dve desatinné miesta.
2.   Keď sa v legislatíve Únie uvádza dĺžka plavidla medzi kolmicami, definuje sa ako vzdialenosť nameraná medzi prednou a zadnou kolmicou, ako ju definuje Medzinárodný dohovor o bezpečnosti rybárskych plavidiel.
Dĺžka plavidla medzi kolmicami sa meria v metroch s presnosťou na dve desatinné miesta.
Článok 3
Šírka
Šírka plavidla sa rovná maximálnej šírke, ako je definovaná v prílohe I k Medzinárodnému dohovoru o meraní tonáže lodí (ďalej len „dohovor z roku 1969“).
Celková šírka sa meria v metroch s presnosťou na dve desatinné miesta.
Článok 4
Tonáž
1.   Hrubá tonáž rybárskych plavidiel s celkovou dĺžkou 15 metrov alebo viac ako 15 metrov sa meria, ako je určené v prílohe I k dohovoru z roku 1969.
2.   Hrubá tonáž rybárskych plavidiel s celkovou dĺžkou menej ako 15 metrov sa meria v súlade so vzorcom uvedeným v prílohe I k tomuto nariadeniu.
3.   Keď sa v predpisoch Únie uvádza čistá tonáž, definuje sa tak, ako je to špecifikované v prílohe I k dohovoru z roku 1969.
Článok 5
Výkon motora
1.   Výkon motora je celkový maximálny trvalý výkon, ktorý možno dosiahnuť na zotrvačníku každého motora a ktorý možno mechanickými, elektrickými, hydraulickými alebo inými prostriedkami využiť na pohon plavidla. Avšak v prípade, že do motora je zabudovaná prevodová skriňa, výkon sa meria na výstupovej prírube prevodovky.
Z celkového výkonu sa neodpočítava hodnota výkonu potrebná na pohon pomocných strojov.
Výkon motora sa vyjadruje v kilowattoch (kW).
2.   Trvalý výkon motora sa určuje v súlade s požiadavkami, ktoré prijala Medzinárodná organizácia pre normalizáciu vo svojej odporučenej medzinárodnej technickej norme ISO 3046/1, druhé vydanie, október 1981.
3.   Komisia je splnomocnená prijímať delegované akty v súlade s článkom 7 týkajúce sa zmeny odseku 2 tohto článku s cieľom prispôsobiť odkaz na príslušnú medzinárodnú normu ISO technickému pokroku.
Článok 6
Dátum uvedenia do prevádzky
Dátum uvedenia do prevádzky je zhodný s dňom, v ktorom sa po prvýkrát vydalo úradné osvedčenie o bezpečnosti.
Bez ohľadu na prvý odsek, dátum uvedenia do prevádzky je zhodný s dňom prvého zápisu do úradného registra rybárskych plavidiel:
a)
ak sa úradné osvedčenie o bezpečnosti nevydalo; alebo
b)
ak ide o rybárske plavidlá, ktoré boli uvedené do prevádzky pred 1. decembrom 1986.
Článok 7
Vykonávanie delegovania právomoci
1.   Komisii sa udeľuje právomoc prijímať delegované akty za podmienok stanovených v tomto článku.
2.   Právomoc prijímať delegované akty uvedené v článku 5 ods. 3 sa Komisii udeľuje na obdobie piatich rokov od 20. júla 2017. Komisia vypracuje správu týkajúcu sa delegovania právomoci najneskôr deväť mesiacov pred uplynutím tohto päťročného obdobia. Delegovanie právomoci sa automaticky predlžuje o rovnako dlhé obdobia, pokiaľ Európsky parlament alebo Rada nevznesú voči takémuto predĺženiu námietku najneskôr tri mesiace pred koncom každého obdobia.
3.   Delegovanie právomoci uvedené v článku 5 ods. 3 môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomoci, ktoré sa v ňom uvádza. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť.
4.   Komisia pred prijatím delegovaného aktu konzultuje s odborníkmi určenými jednotlivými členskými štátmi v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva.
5.   Komisia oznamuje delegovaný akt hneď po jeho prijatí súčasne Európskemu parlamentu a Rade.
6.   Delegovaný akt prijatý podľa článku 5 ods. 3 nadobudne účinnosť, len ak Európsky parlament alebo Rada voči nemu nevzniesli námietku v lehote dvoch mesiacov odo dňa oznámenia uvedeného aktu Európskemu parlamentu a Rade, alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o dva mesiace.
Článok 8
Zrušovacie ustanovenia
Nariadenie (EHS) č. 2930/86 sa zrušuje.
Odkazy na zrušené nariadenie sa považujú za odkazy na toto nariadenie a znejú v súlade s tabuľkou zhody uvedenou v prílohe III.
Článok 9
Záverečné ustanovenia
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Štrasburgu 14. júna 2017
Za Európsky parlament
predseda
A. TAJANI
Za Radu
predsedníčka
H. DALLI
(1)  Ú. v. EÚ C 34, 2.2.2017, s. 140.
(2)  Pozícia Európskeho parlamentu zo 4. apríla 2017 (zatiaľ neuverejnená v úradnom vestníku) a rozhodnutie Rady zo 16. mája 2017.
(3)  Nariadenie Rady (EHS) č. 2930/86 z 22. septembra 1986, ktoré definuje charakteristické vlastnosti rybárskych plavidiel (Ú. v. ES L 274, 25.9.1986, s. 1).
(4)  Pozri prílohu II.
(5)  Ú. v. EÚ L 123, 12.5.2016, s. 1.
PRÍLOHA I
NOVÉ PLAVIDLÁ S CELKOVOU DĹŽKOU MENEJ AKO 15 METROV
Hrubá tonáž nových rybárskych plavidiel s celkovou dĺžkou menej ako 15 metrov sa definuje takto:
GT = K1 × V
kde: K1 = 0,2 + 0,02 log10 V
a V je objem daný ako:
V = a1 (Loa × B1 × T1)
kde:
Loa
=
celková dĺžka (článok 2 tohto nariadenia)
B1
=
šírka v metroch podľa dohovoru z roku 1969
T1
=
hĺbka v metroch podľa dohovoru z roku 1969
a1
=
funkcia Loa
PLAVIDLÁ S CELKOVOU DĹŽKOU MENEJ AKO 15 METROV EXISTUJÚCE 1. JANUÁRA 1995
Hrubá tonáž rybárskych plavidiel existujúcich 1. januára 1995 s celkovou dĺžkou menej ako 15 metrov sa definuje takto:
GT = K1 × V
kde V je objem daný ako:
V = a2 (Loa × B1 × T1)
kde:
Loa
=
celková dĺžka (článok 2 tohto nariadenia)
B1
=
šírka v metroch podľa dohovoru z roku 1969
T1
=
hĺbka v metroch podľa dohovoru z roku 1969
a2
=
funkcia Loa
Funkcie a1 a a2 sa stanovia na základe štatistických analýz zozbieraných reprezentatívnych vzoriek flotíl členských štátov. Špecifikujú sa spolu s definíciami rozmerov B1 a T1 a podrobnými pravidlami na uplatňovanie vzorcov v rozhodnutí Komisie.
PRÍLOHA II
ZRUŠENÉ NARIADENIE SO ZOZNAMOM NESKORŠÍCH ZMIEN
Nariadenie Rady (EHS) č. 2930/86
(Ú. v. ES L 274, 25.9.1986, s. 1)
Nariadenie Rady (ES) č. 3259/94
(Ú. v. ES L 339, 29.12.1994, s. 11)
PRÍLOHA III
TABUĽKA ZHODY
Nariadenie (EHS) č. 2930/86
Toto nariadenie
článok 1
článok 1
článok 2
článok 2
článok 3
článok 3
článok 4 ods. 1 písm. a)
—
článok 4 ods. 1 písm. b)
článok 4 ods. 1
článok 4 ods. 1 písm. c)
článok 4 ods. 2
článok 4 ods. 1 písm. d)
—
článok 4 ods. 1 písm. e)
—
článok 4 ods. 2
článok 4 ods. 3
článok 5
článok 5
článok 6
článok 6
—
článok 7
—
článok 8
článok 7 ods. 1
článok 9
článok 7 ods. 2
—
príloha
príloha I
—
príloha II
—
príloha III

Summary:
Charakteristické vlastnosti rybárskych plavidiel EÚ
Charakteristické vlastnosti rybárskych plavidiel EÚ
 
ZHRNUTIE K DOKUMENTU:
Nariadenie (EÚ) 2017/1130 – normy pre rybárske plavidlá EÚ
AKÝ JE CIEĽ TOHTO NARIADENIA?
Nariadenie stanovuje definície charakteristických technických vlastností rybárskych plavidiel EÚ.
Preskúmava a zrušuje nariadenie (EHS) č. 2930/86 v súlade so záväzkom EÚ zjednodušiť a sprehľadniť právo EÚ.
HLAVNÉ BODY
Nariadenie stanovuje normy pre dĺžku, šírku, tonáž, výkon motora a dátum uvedenia do prevádzky rybárskych plavidiel v EÚ.
Definície sú v súlade s definíciami zakotvenými v týchto medzinárodných dohovoroch:Dohovor OSN o rybolove a ochrane biologických zdrojov na otvorenom mori z roku 1958,  Medzinárodný dohovor o meraní tonáže lodí z roku 1969,  Medzinárodný dohovor z Torremolinosu o bezpečnosti rybárskych plavidiel z roku 1977.  Dĺžka plavidla – celková dĺžka, ktorá sa definuje ako priama vzdialenosť medzi najprednejším bodom čela a najzadnejším bodom kormy plavidla. Celková dĺžka sa meria v metroch s presnosťou na dve desatinné miesta.
Šírka plavidla – maximálna šírka, ako je definovaná v prílohe I k Medzinárodnému dohovoru o meraní tonáže lodí. Celková šírka sa meria v metroch s presnosťou na dve desatinné miesta.
Hrubá tonáž rybárskych plavidiel s celkovou dĺžkou 15 metrov alebo viac sa meria tak, ako je určené v prílohe I k Medzinárodnému dohovoru o meraní tonáže lodí.
Hrubá tonáž rybárskych plavidiel s celkovou dĺžkou menej ako 15 metrov sa meria v súlade so vzorcom uvedeným v prílohe I k tomuto nariadeniu.
Výkon motora je celkový maximálny trvalý výkon, ktorý možno dosiahnuť na zotrvačníku každého motora a ktorý možno mechanickými, elektrickými, hydraulickými alebo inými prostriedkami využiť na pohon plavidla. Avšak v prípade, že je do motora zabudovaná prevodová skriňa, meria sa výkon na výstupovej prírube prevodovky. Z celkového výkonu sa neodpočítava hodnota výkonu potrebná na pohon pomocných strojov. Výkon motora sa vyjadruje v kilowattoch (kW).
Trvalý výkon motora sa určuje v súlade s požiadavkami, ktoré prijala Medzinárodná organizácia pre normalizáciu vo svojej odporúčanej medzinárodnej technickej norme ISO 3046/1, druhé vydanie, október 1981. Európska komisia môže prijímať delegované akty s cieľom prispôsobiť odkaz na príslušnú medzinárodnú normu ISO, ktorá stanovuje požiadavky na určenie trvalého výkonu motora, technickému pokroku.
Dátum uvedenia do prevádzky je zhodný s dňom, v ktorom sa po prvý krát vydalo úradné osvedčenie o bezpečnosti. Môže to však byť deň prvého zápisu do úradného registra rybárskych plavidiel:ak sa úradné osvedčenie o bezpečnosti nevydalo, alebo  ak ide o rybárske plavidlá, ktoré boli uvedené do prevádzky pred 1. decembrom 1986.  
ODKEDY SA NARIADENIE UPLATŇUJE?
Uplatňuje sa od 20. júla 2017. Nariadením (EÚ) 2017/1130 sa preskúmalo a nahradilo nariadenie (EHS) č. 2930/86 (a jeho následné zmeny).
KONTEXT
Vzhľadom na to, že právne predpisy EÚ, ktoré upravujú charakteristické vlastnosti rybárskych plavidiel, sa niekoľkokrát menili, boli tieto pravidlá v záujme sprehľadnenia prepracované, aby sa zabezpečilo vykonávanie rybolovných činností v EÚ v jednotných podmienkach.
HLAVNÝ DOKUMENT
Nariadenie Európskeho parlamentu a Rady (EÚ) 2017/1130 zo 14. júna 2017, ktoré definuje charakteristické vlastnosti rybárskych plavidiel (prepracované znenie) (Ú. v. EÚ J L 169, 30.6.2017, s. 1 – 7)
SÚVISIACE DOKUMENTY
Nariadenie Rady (EHS) č. 2930/86 z 22. septembra 1986, ktoré definuje charakteristické vlastnosti rybárskych plavidiel (Ú. v. ES L 274, 25.9.1986, s. 1 – 2)
Následné zmeny nariadenia Rady (EHS) č. 2930/86 boli zapracované do pôvodného textu. Toto konsolidované znenie slúži len na dokumentačné účely
Posledná aktualizácia 05.12.2017